CELEX: 
Language: hr
Date: 2021-09-28 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2021/241 Europskog parlamenta i Vijeća o uspostavi Mehanizma za oporavak i otpornost utvrđivanjem zajedničkih pokazatelja i detaljnih elemenata tablice pokazatelja za oporavak i otpornost

OBRAZLOŽENJE
            
            
               1.KONTEKST DELEGIRANOG AKTA
            
            
               1.1. Opći kontekst i cilj 
            
            
               Pandemija bolesti COVID-19 znatno utječe na gospodarsko i socijalno stanje u Europskoj uniji. Iako su kratkoročnim mjerama država članica ublaženi neposredni učinci krize, bit će potrebna golema ulaganja i strukturne reforme u srednjoročnom i dugoročnom razdoblju kako bi se oporavili od krize i izgradili održiviju, otporniju i pravedniju Europu za sljedeće generacije. Kako bi odgovorila na taj izazov, Europska unija donijela je u prosincu 2020. europski plan oporavka koji se sastoji od pojačanog višegodišnjeg financijskog okvira za razdoblje 2021.–2027. i novog privremenog paketa za oporavak pod nazivom Next Generation EU. Tim će se instrumentima zajedno prikupiti 1,85 bilijuna EUR (u cijenama iz 2018.) radi potpore državama članicama u njihovim naporima da prevladaju krizu, pokrenu gospodarstvo EU-a i učine ga održivijim i otpornijim.
            
            
               Uredba (EU) 2021/241 Europskog parlamenta i Vijeća
                  1
                o uspostavi Mehanizma za oporavak i otpornost („Uredba o Mehanizmu za oporavak i otpornost”) donesena je u veljači 2021. kao najopsežniji program u okviru instrumenta Next Generation EU. S proračunom od 672,5 milijardi EUR, koji se isplaćuje u obliku bespovratne financijske potpore i zajmova, Mehanizam za oporavak i otpornost („Mehanizam”) namijenjen je potpori opsežnim javnim ulaganjima i reformama koje države članice poduzimaju radi oporavka od krize uzrokovane bolešću COVID-19 i promicanja gospodarske, socijalne i teritorijalne kohezije Unije. 
            
            
               Kako bi se osigurala transparentnost i odgovornost u njegovoj provedbi, na Mehanizam se primjenjuje okvir za praćenje uspješnosti. U Uredbi o Mehanizmu za oporavak i otpornost utvrđeno je da će se informacije dobivene s pomoću okvira za praćenje uspješnosti staviti na raspolaganje Europskom parlamentu, drugim institucijama i europskim građanima u tablici pokazatelja za oporavak i otpornost („tablica pokazatelja”). Svrha je tablice pokazatelja transparentno prikazati sažete informacije o napretku u provedbi planova za oporavak i otpornost. Bit će javno dostupna na internetu i ažurirat će se dvaput godišnje, nakon polugodišnjih izvješća država članica. Tablica pokazatelja uključivat će ključne pokazatelje povezane s područjem primjene i ciljevima Mehanizma te će omogućiti praćenje napretka u provedbi planova za oporavak i otpornost u postizanju tih ciljeva. Definirat će se zajednički pokazatelji za mjerenje ukupne uspješnosti Mehanizma i prikazivanje napretka u ostvarivanju njegovih ciljeva. O tim će se pokazateljima izvješćivati u tablici pokazatelja, koja će činiti sustav izvješćivanja o uspješnosti Mehanizma. Komisija će se koristiti tablicom pokazatelja i zajedničkim pokazateljima iz tablice za izradu svojih godišnjih izvješća Europskom parlamentu i Vijeću o provedbi Mehanizma i izvješća o preispitivanju Europskom parlamentu i Vijeću o provedbi Mehanizma u skladu s člancima 31. i 16. Uredbe o Mehanizmu za oporavak i otpornost. Osim toga, tablica pokazatelja poslužit će kao temelj za dijalog o oporavku i otpornosti između Europskog parlamenta i Komisije, u skladu s člankom 26. stavkom 4. Uredbe o Mehanizmu za oporavak i otpornost.
            
            
               Komisija i države članice trebale bi poticati sinergije i osigurati učinkovitu koordinaciju između Mehanizma i drugih programa i instrumenata Unije. U skladu s člankom 28., to je potrebno učinit tako da se (a) jamči komplementarnost, sinergija, koherentnost i dosljednost različitih instrumenata na razini Unije te na nacionalnoj i, prema potrebi, regionalnoj razini, osobito u pogledu mjera koje se financiraju iz fondova Unije, i u fazi planiranja i tijekom njihove provedbe; (b) optimiziraju mehanizmi koordinacije kako bi se izbjeglo dupliciranje napora; i (c) osigura bliska suradnja među tijelima nadležnima za provedbu i kontrolu na razini Unije te na nacionalnoj i, prema potrebi, regionalnoj razini kako bi se ostvarili ciljevi Mehanizma. Stoga bi zajednički pokazatelji uključeni u tablicu pokazatelja trebali biti dosljedni i usklađeni s onima koji se upotrebljavaju za druge fondove EU-a. Praćenje napretka u okviru Mehanizma s pomoću tablice pokazatelja ne isključuje upotrebu drugih alata za praćenje napretka država članica u kontekstu europskog semestra, kao što je pregled socijalnih pokazatelja.
            
            
               Ovom delegiranom uredbom podrobno se utvrđuju elementi tablice pokazatelja kojima bi se trebao prikazati napredak u provedbi planova za oporavak i otpornost te zajednički pokazatelji koji će se upotrebljavati za izvješćivanje o napretku i za potrebe praćenja i evaluacije Mehanizma te planova za oporavak i otpornost država članica. U tablici pokazatelja razlikuju se zajednički pokazatelji od drugih elementa tablice. Države članice trebat će sastaviti zajedničke pokazatelje, što zahtijeva dodatne pojedinosti i upute kako bi se osigurala usporedivost podataka. Ostale elemente tablice pokazatelja sastavit će Komisija od raznih informacija koje će prikupiti u okviru provedbe Mehanizma i planova država članica za oporavak i otpornost i time osigurati usporedivost podataka. Stoga ti elementi ne zahtijevaju jednaku razinu podrobnosti i upute.
            
            
               1.2. Pravni kontekst 
            
            
               Komisija je na temelju članka 30. stavka 2. Uredbe o Mehanizmu za oporavak i otpornost ovlaštena da delegiranim aktom utvrdi detaljne elemente tablice pokazatelja kako bi se pokazao napredak u provedbi planova za oporavak i otpornost. U skladu s člankom 30. stavkom 1. Uredbe o Mehanizmu za oporavak i otpornost, tablica pokazatelja predstavlja sustav izvješćivanja o uspješnosti Mehanizma tako što prikazuje napredak u provedbi planova za oporavak i otpornost država članica u svakom od šest stupova iz područja primjene Mehanizma te napredak u provedbi planova za oporavak i otpornost u odnosu na zajedničke pokazatelje. U članku 30. stavku 4. dodatno se navodi da se tablica pokazatelja stavlja u funkciju do prosinca 2021., da je Komisija ažurira dvaput godišnje i da se objavljuje na internetskim stranicama ili internetskom portalu.
            
            
               Člankom 29. stavkom 4. točkom (a) Uredbe o Mehanizmu za oporavak i otpornost Komisija se ovlašćuje da do kraja prosinca 2021. donese delegirani akt o utvrđivanju zajedničkih pokazatelja koji će se upotrebljavati za izvješćivanje o napretku te za potrebe praćenja i evaluacije Mehanizma u pogledu ostvarivanja općih i specifičnih ciljeva. U skladu s člankom 29. stavkom 5. države članice izvješćuju Komisiju o zajedničkim pokazateljima, a u skladu s člankom 27. izvješćivanje bi trebale provoditi dvaput godišnje u kontekstu europskog semestra.
            
            
               U skladu s točkom 31. Međuinstitucijskog sporazuma o boljoj izradi zakonodavstva od 13. travnja 2016. ova Delegirana uredba objedinjuje dvije međusobno povezane ovlasti iz Uredbe o Mehanizmu za oporavak i otpornost u jedan akt, odnosno onu iz članka 29. stavka 4. točke (a) o zajedničkim pokazateljima i onu iz članka 30. stavka 2. o tablici pokazatelja. Odluka o kombiniranju tih dvaju ovlasti donesena je zbog njihove međusobne bitne povezanosti s obzirom na to da će zajednički pokazatelji činiti znatan dio sadržaja tablice pokazatelja, kako je predviđeno člankom 30. stavkom 3. U članku 30. stavku 3. utvrđeno je da se u tablici pokazatelja prikazuje napredak u provedbi u odnosu na zajedničke pokazatelje iz članka 29. stavka 4. Uredbom o Mehanizmu za oporavak i otpornost utvrđuje se i vremenski okvir s rokovima, tj. člankom 27. propisuje se da će države članice dvaput godišnje izvješćivati o zajedničkim pokazateljima, a člankom 30. stavkom 4. propisuje se da će se tablica pokazatelja ažurirati dvaput godišnje. Na taj će se način u tablici pokazatelja odražavati ažurirana izvješća koja dostave države članice.
            
            
               2.SAVJETOVANJA PRIJE DONOŠENJA AKTA
            
            
               U skladu sa Zajedničkim dogovorom Europskog parlamenta, Vijeća i Komisije iz 2016. Komisija se na sastancima održanima 28. svibnja 2021. i 14. srpnja 2021. o ovoj Delegiranoj uredbi savjetovala sa stručnjacima iz država članica. Predstavnici Europskog parlamenta i Vijeća na sastanku su sudjelovali kao promatrači. Stručnjaci iz država članica zatražili su da se smanjenjem broja predloženih zajedničkih pokazatelja i ograničavanjem raščlambe podataka u tim pokazateljima smanji administrativno opterećenje njihovim javnim uprava. Stručnjaci iz država članica zatražili su i potvrdu da će se zajednički pokazatelji na razini pojedinačnih država članica prikazivati u relativnom smislu kako bi se izbjegle neprimjerene usporedbe zbog različite veličine ili prirode planova za oporavak i otpornost. Nadalje, stručnjaci iz država članica zatražili su dodatna pojašnjenja i pojedinosti o sadržaju tablice pokazatelja.
            
            
               U skladu sa smjernicama za bolju regulativu ova je Delegirana uredba bila objavljena četiri tjedna radi prikupljanja povratnih informacija, od 28. srpnja 2021. do 25. kolovoza 2021. Povratne informacije dalo je 7 dionika, od kojih se većina bavi politikama u području okoliša, klime i/ili energetske učinkovitosti. Neki dionici zatražili su dodatna pojašnjenja i/ili podrobnije informacije o nekim elementima iz tablice pokazatelja, među ostalim i u vezi s tim da će se u tablici rezultata prikazivati i rezultati metodologije za izvješćivanje o socijalnim pitanjima iz Delegirane uredbe Komisije (EU) …/… (Ispunjava Ured za publikacije)
                  2*. Drugi su zatražili da se prikazuju i dodatne kvalitativne informacije, posebno u vezi s informacijama koje će biti dostupne u ključnim etapama i ciljnim vrijednostima ili koje će Komisija prikupiti na drugim forumima. Nekoliko dionika predložilo je i da se popis zajedničkih pokazatelja nadopuni, izmijeni ili dodatno raščlani kako bi se obuhvatilo više stupova, osigurala detaljnija pokrivenost zelenog stupa ili bolje prikazao napredak koji se odnosi na neke skupine stanovništva.
            
            
               3.PRAVNI ELEMENTI DELEGIRANOG AKTA
            
            
               Pravo donošenja delegiranih akata predviđeno je člankom 29. stavkom 4. točkom (a) i člankom 30. stavkom 2. Uredbe (EU) 2021/241.
            
            
               U članku 1. utvrđuje se sadržaj tablice pokazatelja za oporavak i otpornost i popis zajedničkih pokazatelja.
            
            
               U članku 2. utvrđuju se zahtjevi u pogledu izvješćivanja.
            
         
         
            
               U članku 3. utvrđuje se stupanje na snagu ove Uredbe.
            
            
               DELEGIRANA UREDBA KOMISIJE (EU) …/...
            
            
               оd 28.9.2021.
            
            
               o dopuni Uredbe (EU) 2021/241 Europskog parlamenta i Vijeća o uspostavi Mehanizma za oporavak i otpornost utvrđivanjem zajedničkih pokazatelja i detaljnih elemenata tablice pokazatelja za oporavak i otpornost
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2021/241 Europskog parlamenta i Vijeća o uspostavi Mehanizma za oporavak i otpornost
                  3
               , a posebno njezin članak 29. stavak 4. točku (a) i članak 30. stavak 2.,
            
            
               budući da:
            
            
               (1)Svrha je Mehanizma za oporavak i otpornost („Mehanizam”) osigurati djelotvornu i znatnu financijsku potporu radi brže provedbe održivih reformi i povezanih javnih ulaganja u državama članicama. Mehanizam je namjenski instrument osmišljen za ublažavanje negativnih učinaka i posljedica krize uzrokovane bolešću COVID-19 u Uniji.
            
            
               (2)U skladu s člankom 29. Uredbe (EU) 2021/241 provedba Mehanizma prati se i ocjenjuje s pomoću zajedničkih pokazatelja. Te pokazatelje treba upotrebljavati za izvješćivanje o napretku te za potrebe praćenja i evaluacije Mehanizma u pogledu ostvarivanja općih i specifičnih ciljeva iz članka 4. Uredbe (EU) 2021/241. Države članice trebaju izvješćivati Komisiju o zajedničkim pokazateljima.
            
            
               (3)U skladu s člankom 30. Uredbe (EU) 2021/241 sustav izvješćivanja o uspješnosti Mehanizma trebao bi biti u obliku tablice pokazatelja za oporavak i otpornost („tablica pokazatelja”). U tablici pokazatelja trebalo bi prikazati napredak u provedbi planova za oporavak i otpornost država članica za svaki od šest stupova područja primjene Mehanizma iz članka 3. te uredbe i u odnosu na zajedničke pokazatelje. Tablicu pokazatelja trebalo bi objavljivati u obliku internetske stranice ili internetskog portala i ažurirati dvaput godišnje.
            
            
               (4)Članci 29. i 30. Uredbe (EU) 2021/241 usko su povezani jer će zajednički pokazatelji činiti znatan dio sadržaja tablice pokazatelja, kako je predviđeno člankom 30. stavkom 3. Uredbe (EU) 2021/241. Kako bi se osigurala usklađenost tih odredaba koje bi trebale stupiti na snagu istodobno, a državama članicama pružio sveobuhvatan pregled zahtjeva za izvješćivanje i olakšala primjena te uredbe, potrebno je u jednoj delegiranoj uredbi donijeti odredbe kojima se dopunjuju ti članci.
            
            
               (5)Svrha je tablice pokazatelja transparentno pružiti sažetak informacija o napretku provedbe Mehanizma i nacionalnih planova za oporavak i otpornost kako su odobreni odgovarajućim provedbenim odlukama Vijeća. Ona će poslužiti kao temelj za dijalog o oporavku i otpornosti s Europskim parlamentom iz članka 26. Uredbe (EU) 2021/241.
            
            
               (6)U skladu s člankom 27. Uredbe (EU) 2021/241 države članice u okviru europskog semestra dvaput godišnje izvješćuju o napretku u ostvarivanju svojih planova za oporavak i otpornost te o zajedničkim pokazateljima. Kako bi se tablica pokazatelja ažurirala najnovijim dostupnim podacima i s istim rokovima za sve države članice, čime bi se osiguralo jednako postupanje, izvješćivanje bi se trebalo odvijati istodobno za sve države članice, u skladu s vremenskim rasporedom europskog semestra.
            
            
               (7)Popis zajedničkih pokazatelja u Prilogu zamišljen je tako da obuhvati sve planove za oporavak i otpornost, ali izvješćivanje države članice o konkretnom zajedničkom pokazatelju relevantno je samo u mjeri u kojoj u njezinu planu postoje odgovarajuće mjere. Komisija i predmetna država članica trebale bi zajednički utvrditi je li neki zajednički pokazatelj relevantan za plan za oporavak i otpornost. S obzirom na to da je svaki zajednički pokazatelj općenito relevantan za veliku većinu država članica, očekuje se da bi sve države članice trebale izvješćivati o većini pokazatelja.
            
            
               (8)Trebalo bi definirati zajedničke pokazatelje s dovoljnom razinom pojedinosti da bi se osigurala usporedivost podataka koje prikupljaju države članice i da se ti podaci mogu agregirati za potrebe prikaza provedbe Mehanizma na razini Unije. Ako se prikazuju na razini pojedinačnih država članica, zajednički pokazatelji trebali bi se prikazati u relativnom smislu, oslanjajući se i na podatke Eurostata, kako bi se izbjegle neprimjerene usporedbe među državama članicama zbog različite veličine ili prirode planova za oporavak i otpornost.
            
            
               (9)U skladu s člankom 28. Uredbe (EU) 2021/241 Komisija i predmetne države članice trebaju poticati sinergije i osigurati djelotvornu koordinaciju Mehanizma s drugim programima i instrumentima Unije. Stoga bi pokazatelji uključeni u tablicu pokazatelja trebali biti u najvećoj mogućoj mjeri usklađeni s pokazateljima koji se upotrebljavaju za druge fondove Unije.
            
            
               (10)U skladu s člankom 29. Uredbe (EU) 2021/241 praćenje provedbe treba biti ciljano i razmjerno aktivnostima koje se provode u okviru Mehanizma. Sustavom Komisije za izvješćivanje o uspješnosti trebalo bi osigurati da se podaci za praćenje provedbe aktivnosti i rezultati prikupljaju učinkovito, djelotvorno i pravodobno. U tu bi svrhu za primatelje sredstava Unije trebalo uvesti razmjerne zahtjeve u pogledu izvješćivanja.
            
            
               (11)Komisija bi druge elemente iz tablice pokazatelja trebala sastaviti na temelju informacija prikupljenih tijekom postupka praćenja provedbe planova za oporavak i otpornost te Mehanizma. Na taj bi se način trebala osigurati usporedivost podataka.
            
            
               (12)S obzirom na to da bi tablica pokazatelja trebala biti u funkciji do 31. prosinca 2021. i kako bi se omogućila brza primjena mjera predviđenih ovom Uredbom, ova Uredba trebala bi stupiti na snagu sljedećeg dana od dana objave u Službenom listu Europske unije.
            
         
         
            
               DONIJELA JE OVU UREDBU:
            
            
               Članak 1. 
               Sadržaj tablice pokazatelja za oporavak i otpornost i popis zajedničkih pokazatelja
            
            
               U tablici pokazatelja prikazuje se napredak u provedbi planova za oporavak i otpornost za svaki od šest stupova iz članka 3. Uredbe (EU) 2021/241, koji se posebno mjeri:
            
            
               (a)ostvarivanjem ključnih etapa i ciljnih vrijednosti, koje odražavaju provedbu reformi i ulaganja utvrđenih u donesenim provedbenim odlukama Vijeća, navodeći ključne etape i ciljne vrijednosti koje su uspješno ispunjene i njihov broj te prikazivanjem postotka u odnosu na ukupni broj ključnih etapa i ciljnih vrijednosti utvrđenih u tim provedbenim odlukama Vijeća. U tom se kontekstu može izvijestiti i o tome kako ispunjavanje ključnih etapa i ciljnih vrijednosti pridonosi provedbi relevantnih preporuka za predmetnu državu članicu,
            
            
               (b)rashodima koji se financiraju iz Mehanizma, također u okviru svakog od stupova iz članka 3. Uredbe (EU) 2021/241, uključujući socijalne izdatke na temelju metodologije definirane u Delegiranoj uredbi Komisije (EU) …/… (Ispunjava Ured za publikacije)
                  4
               *, na temelju raščlambe procijenjenih rashoda predviđenih u odobrenim planovima za oporavak i otpornost,
            
            
               (c)stanjem svakog plana za oporavak i otpornost,
            
            
               (d)napretkom u isplaćivanju financijskog doprinosa i zajmova,
            
            
               (e)tematskom analizom mjera uključenih u planove za oporavak i otpornost i primjerima koji prikazuju napredak u provedbi u okviru šest stupova,
            
            
               (f)zajedničkim pokazateljima, kako je utvrđeno u Prilogu, koje treba koristiti za izvješćivanje o napretku te za potrebe praćenja i evaluacije Mehanizma u pogledu ostvarivanja općih i specifičnih ciljeva.
            
            
               Članak 2. 
               Izvješćivanje
            
            
               1.Kako bi se tablica pokazatelja, uključujući zajedničke pokazatelje, ažurirala dosljedno i ujednačeno dvaput godišnje, sve države članice u kontekstu europskog semestra dvaput godišnje izvješćuju Komisiju o napretku u ostvarivanju svojih planova za oporavak i otpornost, uključujući operativne aranžmane, te o zajedničkim pokazateljima. 
            
            
               2.Izvješćivanje o napretku u ostvarivanju planova za oporavak i otpornost provodi se svake godine, u pravilu do sredine travnja odnosno do početka listopada, a najkasnije do 30. travnja odnosno 15. listopada. Razdoblje izvješćivanja obuhvaća cjelokupno razdoblje provedbe plana, prema potrebi od 1. veljače 2020. nadalje.
            
            
               3.Izvješćivanje za potrebe ažuriranja zajedničkih pokazatelja provodi se svake godine do 28. veljače i 31. kolovoza. Razdoblje izvješćivanja obuhvaća cjelokupno razdoblje provedbe plana od 1. veljače 2020. nadalje, prema potrebi, do zaključnih rokova 31. prosinca i 30. lipnja svake godine.
            
            
               Članak 3.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 28.9.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        Uredba (EU) 2021/241 Europskog parlamenta i Vijeća o uspostavi Mehanizma za oporavak i otpornost (SL L 57, 18.2.2021., str. 17.).
               
               
                  
                     (2)
                  * 
                        (DELEGIRANA UREDBA KOMISIJE (EU) …/... o dopuni
                        Uredbe (EU) 2021/241 Europskog parlamenta i Vijeća o uspostavi Mehanizma za oporavak i otpornost definiranjem metodologije za izvješćivanje o socijalnim izdacima (oznaka COM C(2021) 8801)) – briše se
               
               
                  
                     (3)
                  
                        SL L 57, 18.2.2021., str. 17. 
               
               
                  
                     (4)
                  * 
                        (DELEGIRANA UREDBA KOMISIJE (EU) …/... o dopuni
                        Uredbe (EU) 2021/241 Europskog parlamenta i Vijeća o uspostavi Mehanizma za oporavak i otpornost definiranjem metodologije za izvješćivanje o socijalnim izdacima (oznaka COM C(2021) 8801)) – briše se
               
            
      
    ---documentbreak--- 
      
         
         
            
               PRILOG
            
            
               Popis zajedničkih pokazatelja
            
            
                
                  Zajednički pokazatelji odražavaju napredak u ostvarivanju ciljeva Mehanizma u okviru reformi i ulaganja iz planova za oporavak i otpornost. Doprinos jedne mjere može se odraziti u nekoliko zajedničkih pokazatelja. Ako plan države članice za oporavak i otpornost ne sadržava mjere koje doprinose nekim od pokazatelja navedenima u nastavku, ona u dijalogu s Komisijom odlučuje o tome treba li za taj pokazatelj navesti da „nije primjenjiv”.
            
            
                     
                        Broj
                     
                     
                  
                  
                     
                        Zajednički pokazatelj povezan s potporom iz Mehanizma za oporavak i otpornost 
                     
                  
                  
                     
                        Stupovi Mehanizma za oporavak i otpornost
                     
                  
                  
                     
                        Objašnjenje
                     
                  
                  
                     
                        Jedinica
                     
                     
                  
               
                     
                        1
                     
                  
                  
                     
                        Uštede u godišnjoj potrošnji primarne energije
                     
                  
                  
                     
                        Stup 1
                     
                     
                        Stup 3
                     
                  
                  
                     
                        Ukupno godišnje smanjenje potrošnje primarne energije za subjekte zahvaljujući mjerama potpore u okviru Mehanizma. Osnovna vrijednost odnosi se na godišnju potrošnju primarne energije prije intervencije, a postignuta vrijednost odnosi se na godišnju potrošnju primarne energije za godinu nakon intervencije. Kad je riječ o zgradama, intervencije se moraju dostatno dokumentirati kako bi se mogle izračunati te vrijednosti, na primjer energetskim certifikatima ili drugim sustavima praćenja koji ispunjavaju kriterije iz članka 10. stavka 6. Direktive o energetskoj učinkovitosti zgrada
                           1
                        . Kad je riječ o procesima u poduzećima, godišnja potrošnja primarne energije dokumentira se na temelju energetskih pregleda u skladu s člankom 8. Direktive o energetskoj učinkovitosti (2012/27/EU) ili drugim relevantnim tehničkim specifikacijama.
                     
                     
                        Javne zgrade su zgrade u vlasništvu tijela javne vlasti i zgrade u vlasništvu neprofitnih organizacija, pod uvjetom da ta tijela ostvaruju ciljeve od općeg interesa kao što su obrazovanje, zdravstvo, okoliš i prijevoz. To su npr. zgrade javne uprave, škola, bolnica itd. 
                     
                  
                  
                     
                        MWh/god
                     
                  
               
                     
                        2
                     
                  
                  
                     
                        Ugrađeni dodatni operativni kapaciteti za energiju iz obnovljivih izvora 
                     
                  
                  
                     
                        Stup 1
                     
                     
                        Stup 3
                     
                  
                  
                     
                        Ugrađeni dodatni kapaciteti za energiju iz obnovljivih izvora zahvaljujući mjerama potpore u okviru Mehanizma i koji su operativni (tj. priključeni na mrežu, ako je primjenjivo, i potpuno spremni za proizvodnju energije ili je već proizvode). Proizvodni kapacitet je „instalirana električna snaga” prema definiciji Eurostata
                           2
                        .
                     
                     
                        Energija iz obnovljivih izvora je „energija iz obnovljivih nefosilnih izvora, na primjer energija vjetra, solarna energija (toplinska i fotonaponska) te geotermalna energija, energija iz okoliša, energija plime, oseke, valova i slična energija iz oceana, hidroenergija, biomasa, plin dobiven od otpada, plin dobiven iz uređaja za obradu otpadnih voda i bioplin” (vidjeti Direktivu 2018/2001). Taj pokazatelj obuhvaća i kapacitet elektrolizatora za proizvodnju vodika izgrađen uz potporu mjera u okviru Mehanizma. Podaci u okviru tog pokazatelja prikupljaju se i prijavljuju odvojeno za i. kapacitet za proizvodnju energije iz obnovljivih izvora i ii. kapacitet elektrolizatora za proizvodnju vodika
                     
                  
                  
                     
                        MW
                     
                  
               
                     
                        3
                     
                  
                  
                     
                        Infrastruktura za alternativna goriva (točke za punjenje/napajanje)* 
                     
                     
                  
                  
                     
                        Stup 1
                     
                     
                        Stup 3
                     
                  
                  
                     
                        Broj točki za punjenje/napajanje (novih ili moderniziranih) za čista vozila uz potporu mjera u okviru Mehanizma.
                     
                     
                        Točka za napajanje je sučelje putem kojeg je u danom trenutku moguće puniti jedno električno vozilo ili zamijeniti bateriju jednog električnog vozila. Točka za punjenje odnosi se na objekt za opskrbu alternativnim gorivom putem fiksne ili mobilne instalacije.
                     
                     
                        Alternativno gorivo uključuje goriva ili izvore energije koji služe, barem djelomično, kao zamjena za izvore fosilnih goriva u opskrbi prometa energijom i koji imaju potencijal doprinijeti njegovoj dekarbonizaciji i poboljšati okolišnu učinkovitost prometnog sektora te su u skladu s Direktivom 2018/2001
                           3
                        .
                     
                     
                        Podaci u okviru tog pokazatelja prikupljaju se i prijavljuju odvojeno za i. točke za napajanje i ii. točke za punjenje. U okviru točke za punjenje, iii. točke za punjenje vodikom prijavljuju se odvojeno. 
                     
                  
                  
                     
                        Mjesta za opskrbu i punjenje
                     
                  
               
                     
                        4
                     
                  
                  
                     
                        Dodatan udio stanovništva koje ostvaruje koristi od mjera zaštite od poplava, šumskih požara i ostalih prirodnih katastrofa povezanih s klimatskim promjenama
                     
                  
                  
                     
                        Stup 1
                     
                     
                        Stup 4
                     
                  
                  
                     
                        Stanovništvo koje živi na područjima u kojima je zaštitna infrastruktura (uključujući zelenu infrastrukturu i prirodna rješenja za prilagodbu klimatskim promjenama) izgrađena ili znatno unaprijeđena zahvaljujući mjerama u okviru Mehanizma kako bi se smanjila osjetljivost na poplave, šumske požare i ostale prirodne katastrofe povezane s klimatskim promjenama (oluje, suše, toplinski valovi). Pokazatelj obuhvaća zaštitne mjere koje su jasno lokalizirane na visokorizičnim područjima i koje se izravno odnose na specifične rizike, za razliku od općenitijih mjera koje se provode na nacionalnoj ili regionalnoj razini. Kad je riječ o poplavama, pokazatelj se odnosi na broj osoba rezidentnog stanovništva izloženih riziku.
                     
                     
                  
                  
                     
                        Osobe
                     
                  
               
                     
                        5
                     
                  
                  
                     
                        Dodatni stambeni objekti s pristupom internetu putem mreža vrlo velikog kapaciteta
                     
                  
                  
                     
                        Stup 2
                     
                     
                        Stup 4
                     
                  
                  
                     
                        Ukupan broj stambenih objekata s pristupom mrežama vrlo velikog kapaciteta, kako je definirano u Smjernicama BEREC-a o mrežama vrlo velikog kapaciteta (BoR (20) 165
                           4
                        ), koji su imali pristup samo sporijim vezama ili uopće nisu imali pristup internetu prije potpore mjerama u okviru Mehanizma. Uzima se u obzir pokrivenost 5G mrežom i nadogradnja na gigabitnu brzinu. Poboljšani pristup internetu mora biti izravna posljedica potpore u okviru Mehanizma. Pokazateljem se mjeri broj stambenih objekata s mogućnošću pristupa, a ne stvarnog korištenja.
                     
                     
                        Stambeni objekt se definira kao „soba ili apartman u trajnoj zgradi ili strukturno odvojeni dio zgrade koji je (...) namijenjen stanovanju jednog kućanstva tijekom cijele godine”
                           5
                         (vidjeti Komisija (Eurostat)).
                     
                     
                        Pokazatelj ne uključuje kolektivne stambene objekte kao što su bolnice, domovi za starije i nemoćne osobe, zatvori, vojarne, vjerske ustanove, pansioni, hosteli radnika itd.
                     
                  
                  
                     
                        Stambeni objekti 
                     
                  
               
                     
                        6
                     
                  
                  
                     
                        Poduzeća koja primaju potporu za razvoj ili uvođenje digitalnih proizvoda, usluga i aplikacija
                     
                  
                  
                     
                        Stup 2
                     
                     
                        Stup 3
                     
                  
                  
                     
                        Broj poduzeća koja primaju potporu za razvoj ili uvođenje novih ili znatno poboljšanih usluga, proizvoda i procesa koji se temelje na digitalnim tehnologijama, zahvaljujući mjerama potpore u okviru Mehanizma. Uključuje napredne digitalne tehnologije kao što su automatizacija, umjetna inteligencija, kibersigurnost, lanac blokova, infrastrukture u oblaku i na rubu mreže i podatkovni prostori, kvantno računalstvo i računalstvo visokih performansi. Značajne nadogradnje odnose se samo na nove funkcionalnosti. Informacije se stoga prikupljaju odvojeno i. za poduzeća kojima se pruža potpora za razvoj digitalnih tehnologija i rješenja i ii. za poduzeća koja primaju potporu za uvođenje digitalnih rješenja radi transformacije svojih usluga, proizvoda ili procesa. Informacije se prikupljaju i prema veličini poduzeća.
                     
                     
                        Poduzeće se broji jednom bez obzira na to koliko puta prima potporu za digitalizaciju s pomoću mjera u okviru Mehanizma.
                     
                     
                        Poduzeća i raščlamba prema veličini poduzeća definiraju se u skladu s definicijom za pokazatelj 9.
                     
                  
                  
                     
                        Poduzeća 
                     
                  
               
                     
                        7
                     
                  
                  
                     
                        Korisnici novih i poboljšanih javnih digitalnih usluga, proizvoda i procesa 
                     
                  
                  
                     
                        Stup 2
                     
                     
                        Stup 5
                     
                  
                  
                     
                        Broj korisnika digitalnih javnih usluga, proizvoda i procesa koji su nedavno razvijeni ili znatno poboljšani zahvaljujući mjerama potpore u okviru Mehanizma. Značajna poboljšanja odnose se samo na nove funkcionalnosti. Pokazatelj ima osnovnu vrijednost 0 samo ako su digitalna usluga, proizvod ili proces novi. Termin „korisnici” odnosi se na korisnike javnih usluga i proizvoda koji su nedavno razvijeni ili poboljšani zahvaljujući mjerama u okviru Mehanizma te na osoblje javne institucije koje se koristi novorazvijenim ili znatno poboljšanim digitalnim procesima zahvaljujući potpori u okviru mjera iz Mehanizma. Ako se pojedinačni korisnici ne mogu identificirati, navođenje istog korisnika koji koristi internetske usluge nekoliko puta ne smatra se dvostrukim računanjem.
                     
                  
                  
                     
                        Korisnici/godina 
                     
                  
               
                     
                        8
                     
                  
                  
                     
                        Istraživači koji rade u istraživačkim ustanovama koje su primile potporu
                     
                  
                  
                     
                        Stup 3
                     
                  
                  
                     
                        Broj istraživača koji se u okviru svoje aktivnosti izravno koriste javnim ili privatnim istraživačkim objektom ili opremom za koju se dodjeljuje potpora mjerama u okviru Mehanizma. Pokazatelj se mjeri u godišnjim ekvivalentima punog radnog vremena (EPRV) i izračunava u skladu s metodologijom iz OECD-ova Priručnika Frascati za 2015.
                     
                     
                        Potporom se mora poboljšati istraživački objekt ili kvaliteta istraživačke opreme. Isključuju se zamjene bez povećanja kvalitete, kao i održavanje. 
                     
                     
                        Ne računaju se upražnjena radna mjesta u sektoru istraživanja i razvoja, kao ni pomoćno osoblje u tom sektoru (tj. radna mjesta koja nisu izravno uključena u aktivnosti u području istraživanja i razvoja).
                     
                     
                        Godišnji EPRV za osoblje u sektoru istraživanja i razvoja omjer je stvarno potrošenog radnog vremena na istraživanju i razvoju tijekom kalendarske godine i uobičajenog ukupnog broja sati rada predmetnih pojedinca ili grupe u istom razdoblju. Smatra se da jedna osoba ne može raditi više od jednog EPRV-a u aktivnostima istraživanja i razvoja tijekom šestomjesečnog razdoblja. Uobičajen broj sati rada određuje se na temelju normiranog/zakonski propisanog radnog vremena. Osoba s punim radnim vremenom utvrđuje se u odnosu na njezin radni status, vrstu ugovora (puno ili nepuno radno vrijeme) i razinu sudjelovanja u aktivnostima istraživanja i razvoja (vidjeti OECD-ov Priručnik Frascati za 2015., poglavlje 5.3.).
                     
                     
                        Pokazatelj se raščlanjuje po rodu
                           6
                        .
                     
                  
                  
                     
                        Godišnji ekvivalent punog radnog vremena 
                     
                     
                  
               
                     
                        9
                     
                  
                  
                     
                        Poduzeća koja primaju potporu (od čega: mala, uključujući mikropoduzeća, srednja, velika)
                     
                  
                  
                     
                        Stup 3
                     
                  
                  
                     
                        Pokazatelj se odnosi na sva poduzeća koja primaju novčanu ili nenovčanu potporu na temelju mjera u okviru Mehanizma.
                     
                     
                        Poduzeće je najmanja kombinacija pravnih jedinica koje čine organizacijsku jedinicu koja proizvodi robu i usluge i koja ima određeni stupanj autonomije u donošenju odluka, posebno u pogledu raspodjele svojih tekućih sredstava ili obavljanja jedne ili više djelatnosti na jednoj ili više lokacija. Poduzeće može biti samo jedna pravna jedinica. Pravne jedinice uključuju pravne osobe čije je postojanje priznato zakonom neovisno o pojedincima ili institucijama u čijem su vlasništvu ili čiji su članovi, kao što su javna trgovačka društva, komanditna društva, društva s ograničenom odgovornošću, korporacije itd. Pravne jedinice uključuju i fizičke osobe koje se bave vlastitom gospodarskom djelatnošću, kao što su vlasnik i upravitelj trgovine ili garaže, odvjetnik ili samozaposlene osobe u obrtničkim djelatnostima (Komisija (Eurostat), na temelju odjeljka III.A Uredbe Vijeća (EEZ) br. 696/93 od 15. ožujka 1993.).
                     
                     
                        Podaci u okviru tog pokazatelja prikupljaju se i prijavljuju prema veličini poduzeća. Za potrebe tog pokazatelja poduzeća se definiraju kao profitne organizacije koje proizvode robu i usluge kojima se zadovoljavaju potrebe tržišta.
                     
                     
                        Klasifikacija poduzeća:
                     
                     
                        Mala poduzeća, uključujući mikro poduzeća (0–49 zaposlenika i samozaposlene osobe i godišnji promet ≤ 10 milijuna EUR ili bilanca stanja ≤ 10 milijuna EUR); 
                     
                     
                        Srednja poduzeća (50–249 zaposlenika i samozaposlene osobe i godišnji promet > 10 milijuna EUR ≤ 50 milijuna EUR ili bilanca stanja > 10 milijuna EUR ≤ 43 milijuna EUR); 
                     
                     
                        Velika poduzeća (>250 zaposlenika i samozaposlene osobe i promet > 50 milijuna EUR ili bilanca stanja > 43 milijuna EUR);
                     
                     
                        Ako premaši bilo koji od 2 praga (broj zaposlenika i samozaposlenih osoba i godišnji promet/bilanca), poduzeće se razvrstava u višu kategoriju.
                     
                     
                        (Komisija (Eurostat) na temelju Preporuke EZ-a 2003/361/EZ, Prilog, članci od 2. do 3.);
                     
                     
                        Veličina poduzeća koje prima potporu utvrđuje se na početku primanja potpore.
                     
                  
                  
                     
                        Poduzeća
                     
                  
               
                     
                           10
                     
                  
                  
                     
                        Broj sudionika koji se obrazuju ili osposobljavaju
                     
                     
                  
                  
                     
                        Stup 2
                     
                     
                        Stup 4
                     
                     
                        Stup 6
                     
                  
                  
                     
                        Pokazateljem se uzima u obzir broj sudionika u aktivnostima obrazovanja (ISCED 0–6, obrazovanje odraslih) i osposobljavanja (osposobljavanje izvan radnog mjesta/na radnom mjestu, kontinuirano strukovno obrazovanje i osposobljavanje itd.) koje se podupiru mjerama u okviru Mehanizma, uključujući sudionike u osposobljavanju za digitalne vještine
                           7
                        . Stoga se podaci u okviru tog pokazatelja prikupljaju i prijavljuju za i. sudionike u obrazovanju ili osposobljavanju i, od toga, ii. sudionike u osposobljavanju u području digitalnih vještina. Također se raščlanjuju prema spolu
                           8
                         i dobi
                           9
                        .
                     
                     
                        Sudionici se računaju pri ulasku u aktivnost obrazovanja ili osposobljavanja.
                     
                  
                  
                     
                        Osobe
                     
                  
               
                     
                        11
                     
                  
                  
                     
                        Broj osoba koje su zaposlene ili traže posao
                     
                  
                  
                     
                        Stup 3
                     
                     
                        Stup 4
                     
                  
                  
                     
                        Nezaposlene
                           10
                         ili neaktivne
                           11
                         osobe koje su primile potporu na temelju mjera u okviru Mehanizma za oporavak i otpornost i koje su zaposlene, uključujući samozaposlene, ili koje su bile neaktivne kada su primale tu potporu i koje su ponovno započele tražiti posao odmah nakon primanja te potpore.
                     
                     
                        Pokazatelj se raščlanjuje po spolu
                           12
                         i dobi
                           13
                        .
                     
                     
                        Osobe „koji traže posao” su osobe koje obično nemaju posao, koje su dostupne za rad i aktivno traže posao u skladu s definicijom za „nezaposlene”.
                     
                     
                        Osobe koje su se nedavno registrirale u javnoj službi za zapošljavanje kao tražitelji zaposlenja uvijek se uključuju u pokazatelj, čak i ako nisu odmah dostupne za rad.
                     
                  
                  
                     
                        Osobe
                     
                  
               
                     
                        12
                     
                  
                  
                     
                        Kapacitet novih ili moderniziranih objekata zdravstvene zaštite
                     
                  
                  
                     
                        Stup 4
                     
                     
                        Stup 5
                     
                  
                  
                     
                        Najveći godišnji broj osoba kojima, zahvaljujući mjerama potpore u okviru Mehanizma, nova ili modernizirana zdravstvena ustanova može pružiti usluge najmanje jednom tijekom jednogodišnjeg razdoblja.
                     
                     
                        Modernizacija ne uključuje energetsku obnovu ili održavanje i popravke. Zdravstvene ustanove uključuju bolnice, klinike, centre za izvanbolničku skrb, specijalizirane centre za skrb itd.
                     
                  
                  
                     
                         Osobe/godina
                     
                  
               
                     
                        13
                     
                  
                  
                     
                        Kapacitet učionica novih ili moderniziranih ustanova za skrb o djeci i obrazovanje
                     
                     
                  
                  
                     
                        Stup 4
                     
                     
                        Stup 6
                     
                  
                  
                     
                        Kapacitet učionica u smislu maksimalnog broja mjesta u novim ili moderniziranim ustanovama za rani i predškolski odgoj i obrazovanje (ISCED 0–6) zahvaljujući mjerama potpore u okviru Mehanizma. Kapacitet učionica izračunava se u skladu s nacionalnim zakonodavstvom, ali ne uključuje nastavnike, roditelje, pomoćno osoblje ili druge osobe koje se također mogu koristiti tim objektima.
                     
                     
                        Ustanove za rani i predškolski odgoj i obrazovanje, kao što su jaslice i predškolske ustanove, ustanove su namijenjene djeci od rođenja do početka osnovnoškolskog obrazovanja (ISCED 0). Obrazovne ustanove uključuju škole (ISCED 1–3, ISCED 4) i visoko obrazovanje (ISCED 5–6). Pokazateljem su obuhvaćene ustanove za skrb o djeci ili obrazovne ustanove koje su novoizgrađene ili modernizirane (na primjer, radi povećanja higijenskih i sigurnosnih standarda), a modernizacija ne uključuje energetsku obnovu ili održavanje i popravke.
                     
                  
                  
                     
                        Osobe
                     
                  
               
                     
                        14
                     
                  
                  
                     
                        Broj mladih u dobi od 15 do 29 godina koji primaju potporu
                     
                  
                  
                     
                        Stup 6
                     
                  
                  
                     
                        Broj sudionika u dobi od 15 do 29 godina nakon primanja novčane ili nenovčane potpore u okviru mjera iz Mehanizma.
                     
                     
                        Pokazatelj se raščlanjuje po rodu
                           14
                        .
                     
                  
                  
                     
                        Osobe
                     
                  
               
         
         
            
                  
                     (1)
                  
                        Direktiva 2010/31/EU kako je izmijenjena Direktivom (EU) 2018/844
               
               
                  
                     (2)
                  
                        „maksimalna djelatna snaga koja se u punom pogonu postrojenja neprekidno isporučuje na izlazu iz elektrane (tj. nakon što se oduzme napajanje pomoćnih uređaja stanice i uračunaju gubici u transformatorima koji se smatraju sastavnim dijelovima stanice.”
               
               
                  
                     (3)
                  
                        Konkretno, u skladu s člankom 29. Direktive 2018/2001 u kojem se utvrđuju kriteriji održivosti i uštede emisija stakleničkih plinova za biogoriva, tekuća biogoriva i goriva iz biomase.
               
               
                  
                     (4)
                  
                        U članku 2. stavku 2. Europskog zakonika elektroničkih komunikacija trenutačno se pojam „mreža vrlo velikog kapaciteta” definira na sljedeći način: „mreža vrlo velikog kapaciteta” znači elektronička komunikacijska mreža koju u potpunosti čine elementi od optičkih vlakana najmanje do razdjelne točke na konačnoj lokaciji ili elektronička komunikacijska mreža koja u uobičajenim uvjetima u vrijeme vršnog opterećenja može ostvariti sličan rad mreže u pogledu propusne širine silazne veze i uzlazne veze, otpornosti, parametara povezanih s pogreškama te latencije i njezine varijacije;
               
               
                  
                     (5)
                  
                        https://ec.europa.eu/eurostat/statistics-explained/index.php?title=Glossary:Dwelling
               
               
                  
                     (6)
                  
                        Muškarci, žene, nebinarne osobe. U više država članica postoje zakonske odredbe ili prakse kojima se priznaje da pojedinci ne moraju biti obuhvaćeni ni jednom od tih dviju kategorija ili se možda ne žele povezivati ni s jednom od njih. U tim se državama članicama takve osobe evidentiraju kao „nebinarne osobe”.
               
               
                  
                     (7)
                  
                        U skladu s Prilogom VII. Uredbi o Mehanizmu za oporavak i otpornost u kojem je prikazano digitalno označivanje u okviru Mehanizma, osposobljavanje u području digitalnih vještina obuhvaćeno je područjem intervencije br. 108 (Potpora za razvoj digitalnih vještina), u kojem se navodi sljedeće: „Navedeno se odnosi na digitalne vještine na svim razinama i uključuje: visoko-specijalizirane obrazovne programe za osposobljavanje digitalnih stručnjaka (tj. programe usmjerene na tehnologiju); osposobljavanje nastavnika, razvoj digitalnog sadržaja u obrazovne svrhe i relevantne organizacijske sposobnosti. Navedeno uključuje mjere i programe usmjerene na poboljšanje osnovnih digitalnih vještina.”
               
               
                  
                     (8)
                  
                        Muškarci, žene, nebinarne osobe. U više država članica postoje zakonske odredbe ili prakse kojima se priznaje da pojedinci ne moraju biti obuhvaćeni ni jednom od tih dviju kategorija ili se možda ne žele povezivati ni s jednom od njih. U tim se državama članicama takve osobe evidentiraju kao „nebinarne osobe”.
               
               
                  
                     (9)
                  
                        Dobne skupine 0–17, 18–29, 30–54, 55 i stariji.
               
               
                  
                     (10)
                  
                        Nezaposlene osobe su osobe koje obično nemaju posao, koje su dostupne za rad i aktivno traže posao. Uvijek su uključene osobe koje se smatraju registriranim nezaposlenim osobama u skladu s nacionalnim definicijama, čak i ako ne ispunjavaju sva tri kriterija. Izvor: Glavna uprava za zapošljavanje, socijalna pitanja i uključivanje, odjeljak 18. u Labour market policy (LMP) statistics – Methodology 2018. (Statistički podaci o politici tržišta rada – metodologija 2018.).
               
               
                  
                     (11)
                  
                        „Neaktivne osobe” znači osobe koje trenutačno nisu dio radne snage (u smislu da nisu zaposleni ni nezaposleni u skladu s definicijama koje su navedene). Izvor: Glavna uprava za zapošljavanje, socijalna pitanja i uključivanje, odjeljak 20. u Labour market policy (LMP) statistics – Methodology 2018. (Statistički podaci o politici tržišta rada – metodologija 2018.).
               
               
                  
                     (12)
                  
                        Muškarci, žene, nebinarne osobe. U više država članica postoje zakonske odredbe ili prakse kojima se priznaje da pojedinci ne moraju biti obuhvaćeni ni jednom od tih dviju kategorija ili se možda ne žele povezivati ni s jednom od njih. U tim se državama članicama takve osobe evidentiraju kao „nebinarne osobe”.
               
               
                  
                     (13)
                  
                        Dobne skupine 0–17, 18–29, 30–54, 55 i stariji.
               
               
                  
                     (14)
                  
                        Muškarci, žene, nebinarne osobe. U više država članica postoje zakonske odredbe ili prakse kojima se priznaje da pojedinci ne moraju biti obuhvaćeni ni jednom od tih dviju kategorija ili se možda ne žele povezivati ni s jednom od njih. U tim se državama članicama takve osobe evidentiraju kao „nebinarne osobe”.